 NA SAMMY WAWERU KINARA wa Azimio la Umoja – One Kenya Raila Odinga amemuweka Naibu Rais Rigathi Gachagua kwenye mizani, akimtaka athibitishe ikiwa kweli yeye ni mtoto wa MauMau.  Bw Gachagua amekuwa akisisitiza kwamba yeye ni mwana wa MauMau, vuguvugu kutoka Mlima Kenya lililosaidia Kenya kupata uhuru wa kujitawala kutoka kwa serikali ya mkoloni. Kenya ilipata uhuru wa ndani kwa ndani kujitawala 1963. “Ikiwa kweli wewe ni mtoto wa MauMau kama unavyodai, jitokeze uthibitishie Wakenya,” Bw Odinga akasema. Kinara huyo wa Azimio aliyepia kiongozi wa ODM, hali kadhalika amemuweka kiongozi wa wengi bungeni, Kimani Ichungwa kwenye ratili akimtaka naye atoe thibitisho ni mwana wa MauMau. Bw Odinga, ambaye alikuwa miongoni mwa viongozi na wanasiasa waliotetea uhuru wa demokrasia nchini, amekuwa akikosoa kauli ya Gachagua kuwa yeye ni mtoto wa mmoja wa ‘askari’ wa MauMau. Kundi hilo la Mlima Kenya, lilikuwa na ‘jeshi la askari’ kutoka jamii ya eneo la Kati lililojifichua msituni kukabiliana na askari wa mbeberu – Muingereza. “Bw Rigathi Gachagua na Kimani Ichungwa, mmekuwa mkisema eti nyinyi ni watoto wa MauMau, endapo ni kweli muweke wazi nambari zao za huduma kama askari wa kundi hilo heshimika kukomboa Kenya,” Raila Odinga akasaili. Katika kile kimeonekana kama kutilia shaka zaidi, Waziri Mkuu huyo wa zamani amemtaka Gachagua kufafanua uhusiano wake na Chifu Nderi Gachagua Wang’ombe aliyeuawa 1953 kwa madai alikuwa akiunga mkono mbeberu. “Tuelezee kuhusu uhusiano wako na Chifu Nderi Gachagua Wang’ombe, ambaye alikuwa mwenyeji wa Mathira.” Kabla kuwa naibu rais, Bw Gachagua alikuwa mbunge wa Mathira, Nyeri, alikozaliwa. Mwaka huu, 2023, Naibu Rais Gachagua alinukuliwa akihoji kwa sababu yeye ni mmoja wa wana wa vuguvugu hilo, angetaka apate mgao wa mashamba ya mashujaa hao. Wazee wachache walionusurika vita dhidi ya mkoloni na wana wa waliofariki, wamekuwa wakililia haki wakitaka kufidiwa na serikali ya Uingereza. Kenya ilitawalwa na Uingereza kabla kupata uhuru, na kwa muda mrefu jamii ya MauMau imekuwa ikililia haki kufuatia madhila na mateso waliyopitia.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  